59
گُناہ، اقرار اَور رِہائی
1 یقیناً یَاہوِہ کا ہاتھ اِس قدر چھوٹا نہیں کہ بچا نہ سکے،
نہ ہی اُس کا کان اِس قدر بھاری ہے کہ سُن نہ سکے۔
2 لیکن تمہاری بدکاری نے
تُمہیں اَپنے خُدا سے دُور کر دیا ہے؛
اَور تمہارے گُناہوں نے اُسے تُم سے اَیسا روپوش کیا،
کہ وہ سُنتے نہیں۔
3 کیونکہ تمہارے ہاتھ خُون میں رنگے ہُوئے ہیں،
اَور تمہاری اُنگلیاں بدی سے آلُودہ ہیں۔
تمہارے ہونٹ جھُوٹ بولتے ہیں،
اَور تمہاری زبان شرارت کی باتیں کہتی ہے۔
4 کویٔی اِنصاف طلب نہیں کرتا؛
اَور کویٔی سچّائی سے اَپنا مُقدّمہ نہیں لڑتا۔
وہ بے معنی دلیلوں پر اِعتماد کرلیتے ہیں اَور جھُوٹ بولتے ہیں؛
اُن کا حَمل بدچلنی کا ہوتاہے جِس سے بدی جنم لیتی ہے۔
5 وہ افعی کے اَنڈے سیتے ہیں
اَور مکڑی کا جالا بُنتے ہیں۔
جو کویٔی اُن کے اَنڈے کھائے گا، مَر جائے گا،
اَور جَب کویٔی اَنڈا توڑا جاتا ہے تو اُس میں سے افعی نکل آتا ہے۔
6 اُن کے جالے سے کپڑا نہیں بنایا جا سَکتا؛
اَورجو کچھ وہ بناتے ہیں اُس سے وہ اَپنا بَدن ڈھانپ نہیں سکتے ہیں۔
اُن کے اعمال بُرے ہوتے ہیں،
اَور وہ اَپنے ہاتھوں سے ظُلم ڈھاتے ہیں۔
7 اُن کے قدم بدی کی طرف دَوڑتے ہیں؛
اَور وہ بےگُناہ کا خُون بہانے میں بڑی عجلت سے کام لیتے ہیں۔
اُن کے خیالات بُرے ہوتے ہیں؛
اَور اُن کی راہیں تباہی اَور بربادی کی طرف لے جاتی ہیں۔
8 سلامتی کی راہ وہ جانتے ہی نہیں؛
نہ ہی اُن کے سامنے اِنصاف کے راستے ہیں
اُنہُوں نے اَپنی راہیں ٹیڑھی کرلی ہیں؛
اِس لیٔے جو کویٔی اُن پر چلے گا وہ سلامتی کا مُنہ نہ دیکھ پایٔےگا۔
9 لہٰذا اِنصاف ہم سے بہت دُور ہے،
اَور راستی ہمارے نزدیک نہیں پہُنچ سکتی۔
ہم نُور کی اُمّید کرتے ہیں لیکن سَب طرف اَندھیرا ہی اَندھیرا ہے؛
اَور اجالے کا اِنتظار کرتے کرتے گہری تاریکی میں چلتے رہتے ہیں۔
10 ہم اَندھوں کی طرح دیوار کو ٹٹولتے ہیں،
اَور اِس طرح راستہ ڈھونڈتے ہیں جَیسے ہم آنکھوں سے محروم ہیں۔
ہم دوپہر کو یُوں ٹھوکر کھاتے ہیں جَیسے رات ہو گئی ہو؛
اَور طاقتوروں کے درمیان ہم مُردوں کی مانند ہیں۔
11 ہم سَب ریچھوں کی مانند غرّاتے ہیں؛
اَور کبُوتروں کی طرح ماتم کرتے ہیں۔
ہم اِنصاف ڈھونڈتے ہیں لیکن پاتے نہیں؛
اَور مخلصی کے منتظر ہیں پر وہ ہم سے بہت دُور ہے۔
12 کیونکہ ہماری خطائیں آپ کی نظر میں بہت ہیں،
اَور ہمارے گُناہ ہمارے خِلاف گواہی دیتے ہیں۔
ہماری خطائیں ہمیشہ ہمارے ساتھ ہیں،
اَور ہم اَپنی بدکاریوں کو تسلیم کرتے ہیں:
13 جَیسے یَاہوِہ کے خِلاف بغاوت اَور غدّاری،
اَپنے خُدا سے برگشتگی،
ظُلم اَور سرکشی کی باتیں،
اَور دِل میں جھُوٹی باتیں گڑھنا اَور اُنہیں زبان پر لانا۔
14 اِس لیٔے اِنصاف کو دھکّا لگا،
اَور راستی دُور جا کھڑی ہُوئی؛
سچّائی کو کوچوں میں ٹھوکریں کھانی پڑیں،
اَور ایمانداری داخلہ نہیں پاتی۔
15 سچّائی کہیں گُم ہو گئی،
اَورجو کویٔی بدی سے دُور بھاگتا ہے وُہی شِکار ہو جاتا ہے۔
یَاہوِہ نے یہ دیکھا تو اُس کی نظر میں بُرا لگا
کہ اِنصاف جاتا رہا۔
16 اُس نے دیکھا کہ کویٔی آدمی نہیں،
اَور اُس نے تعجُّب کیا کہ کویٔی شفاعت کرنے والا نہ تھا؛
لہٰذا اُس کے اَپنے ہی بازو نے اُس کے لیٔے نَجات کا اِنتظام کیا،
اَور اُس کی اَپنی راستبازی نے اُسے سنبھالا۔
17 اُس نے راستبازی کا بکتر پہنا،
اَور نَجات کا خُود اَپنے سَر پر رکھا؛
اُس نے اِنتقام کا لباس پہن لیا
اَور غیرت کو جُبّہ کی طرح اوڑھ لیا۔
18 اُن کے اَپنے اعمال کے مُطابق،
وہ اُنہیں اجر دے گا
اُس کے دُشمن اُس کے غضب کا نِشانہ بنیں گے
اَور اُس کے مُخالف اُس کے اِنتقام کا؛
وہ جزیروں کو اُن کا بدلہ دے گا۔
19 تَب مغرب کی طرف کے لوگ یَاہوِہ کے نام کا
اَور مشرق کی طرف کے لوگ اُس کے جلال کا خوف مانیں گے۔
کیونکہ وہ ایک خوفناک سیلاب کی مانند آئے گا
جو یَاہوِہ کے دَم سے رواں ہوگا۔
20 اَور صِیّونؔ میں یعقوب کے لوگوں کی خاطِر جو گُناہ سے تَوبہ کرتے ہیں،
ایک نَجات دِہندہ آئے گا،
یَاہوِہ فرماتے ہیں۔
21 اَور یَاہوِہ فرماتے ہیں کہ جہاں تک میرا تعلّق ہے اُن کے ساتھ میرا یہ عہد ہے۔ میری رُوح جو تُجھ پر ہے اَور میرا کلام جو مَیں نے تیرے مُنہ میں ڈالا ہے وہ آج سے لے کر اَبد تک نہ تیری نَسل کے مُنہ سے، نہ تیری نَسل کی نَسل کے مُنہ سے جُدا ہونے پایٔےگا۔