3
بنی اِسرائیل کے خِلاف گواہوں کا بُلایا جانا
1 اَے بنی اِسرائیل، یَاہوِہ کا یہ کلام سُنو اِس پُورے خاندان کے خِلاف جسے مَیں مِصر سے باہر نکال کر لایا:
2 ”دُنیا کے سَب گھرانوں میں سے
مَیں نے صِرف تُمہیں مُنتخب کیا ہے؛
اِس لیٔے مَیں تُمہیں تمہارے سارے
گُناہوں کی سزا دُوں گا۔“
3 کیا یہ ممکن ہے کہ بغیر آپسی رضامندی کے
دو شخص ایک ساتھ چل سکتے ہیں؟
4 کیا شیر بغیر شِکار پائے
جنگل میں گرجتا ہے؟
اگر شیر نے کچھ شِکار نہ کیا ہو
تو کیا وہ اَپنی ماند میں غُرّا سَکتا ہے؟
5 اگر جال نہ لگایا گیا ہو
تو کیا پرندہ اُس میں پھنس سکتا ہے؟
کیا پھندا جَب تک کہ اُس میں کچھ پھنسا نہ ہو
زمین پر سے اُچھل سَکتا ہے؟
6 جَب شہر میں نرسنگے کی آواز بُلند ہوتی ہے،
تو کیا لوگ کانپ نہیں جاتے؟
کیا یَاہوِہ کے بھیجے بغیر ہی
کسی شہر پر آفت آتی ہے۔
7 یقیناً، یَاہوِہ قادر اَپنے خادِم نبیوں پر
اَپنا منصُوبہ ظاہر کئے بغیر
کچھ بھی نہیں کرتے۔
8 جَب شیر گرجتا ہے۔
تو کون ہے جو خوف نہ کھائے گا؟
یَاہوِہ قادر نے کلام کیا ہے۔
تُو کون ہے جو نبُوّت نہ کرےگا؟
9 اشدُودؔ کے شاہی محلوں
اَور مِصر کے شاہی محلوں میں مُنادی کرو
سَب کوہِ سامریہؔ پر جمع ہو جاؤ؛
اَور دیکھو اُس میں کیسا ہنگامہ
اَور اُس کے لوگوں کے درمیان کیسا ظُلم ہے۔
10 یَاہوِہ فرماتے ہیں: جو لوگ اَپنے شاہی محلوں میں لُوٹ مار کرتے ہیں
اَور مالِ غنیمت جمع کرتے ہیں،
وہ نیکی کرنا جانتے ہی نہیں۔
11 چنانچہ یَاہوِہ قادر یُوں فرماتے ہیں،
ایک دُشمن تمہارے مُلک کا محاصرہ کرےگا؛
وہ تمہارے شاہی قلعوں کو ڈھا دے گا،
اَور تمہارے شاہی محلوں کو لُوٹ لے گا۔
12 یَاہوِہ یُوں فرماتے ہیں،
جِس طرح سے چرواہا ٹانگوں کی دو ہڈّی یا کان کا ایک ٹکڑا ہی،
شیر کے مُنہ سے چُھڑا پاتاہے،
اُسی طرح بنی اِسرائیل بھی جو سامریہؔ میں سکونت کرتے ہیں،
اَیسے بچائے جائیں گے جَیسے پلنگ کا گوشہ
اَور پلنگ سے کپڑے کا ایک ٹکڑا۔
13 یَاہوِہ قادرمُطلق خُدا فرماتے ہیں، سُنو اَور یعقوب کے گھرانے کے خِلاف گواہی دو۔
14 جِس دِن مَیں بنی اِسرائیل کو اُس کے گُناہوں کی سزا دُوں گا،
تو مَیں بیت ایل کے مذبحوں کو نِیست و نابود کر دُوں گا؛
اَور مذبح کے سینگ کاٹ کر
زمین پر گرا دئیے جایٔیں گے۔
15 یَاہوِہ اعلان فرماتے ہیں،
مَیں سردیوں اَور گرمیوں کے
رِہائشی گھروں کو نِیست و نابود کر دُوں گا؛
اَور ہاتھی دانت سے سجائے ہُوئے گھر ویران کر دئیے جایٔیں گے،
اَور محلوں کو گرا دیا جائے گا۔