زبُور 106
1 یَاہوِہ کی سِتائش کرو۔
یَاہوِہ کا شُکر بجا لاؤ کیونکہ وہ بھلےہیں؛
اَور اُن کی شفقت اَبدی ہے۔
2 یَاہوِہ کی قُدرت کے کاموں کو کون بَیان کر سَکتا ہے
یا اُن کی پُوری سِتائش کر سَکتا ہے؟
3 مُبارک ہیں وہ جو عدل قائِم کرتے ہیں،
اَور ہر وقت راستی کے کام کرتے ہیں۔
4 اَے یَاہوِہ، جَب آپ اَپنے لوگوں پر نظرِکرم فرمائیں، تو مُجھے بھی یاد فرمانا،
جَب آپ اُنہیں نَجات دیں تو میری مدد کو آئیں۔
5 تاکہ مَیں آپ کے برگُزیدوں کی اِقبالمندی سے لُطف اَندوز ہو سکوں،
اَور آپ کی قوم کی خُوشی میں شریک ہو سکوں،
اَور آپ کی مِیراث کے لوگوں کے ساتھ مِل کر فخر کر سکوں۔
6 ہم نے اَپنے آباؤاَجداد کی طرح گُناہ کیا ہے؛
ہم نے جُرم کیا ہے، ہمارے طرز عَمل میں بدی تھی۔
7 جَب ہمارے آباؤاَجداد مِصر میں تھے،
تَب اُنہُوں نے آپ کے عجائبات کی طرف غور نہ کیا؛
نہ ہی آپ کی شفقت و مَحَبّت کو یاد کیا،
اَور اُنہُوں نے سمُندر یعنی بحرِقُلزمؔ کے کنارے بغاوت کی۔
8 تو بھی خُدا نے اَپنے نام کی خاطِر اُنہیں بچا لیا،
تاکہ اَپنی عظیم قُدرت ظاہر فرمائیں۔
9 تَب خُدا نے بحرِقُلزمؔ کو ڈانٹا اَور وہ خشک ہو گیا؛
اَور وہ اُنہیں گہراؤ میں سے اَیسے لے گئے گویا وہ کویٔی بیابان تھا۔
10 خُدا نے اُنہیں کینہ ور کے ہاتھ سے بچا لیا؛
اَور دُشمن کے ہاتھ سے چھُڑا لیا۔
11 پانی نے اُن کے حریفوں کو نگل لیا؛
اَور اُن میں سے ایک بھی نہ بچا۔
12 تَب خُدا کے لوگوں نے اُن کے وعدوں کا یقین کیا
اَور اُن کی مدح سرائی کی۔
13 لیکن وہ بہت جلد بھُول گیٔے کہ خُدا نے کیا کیا تھا
اَور اُن کی مشورت کا اِنتظار نہ کیا۔
14 وہ بیابان میں حِرص کے شِکار ہو گئے؛
اَور صحرا میں خُدا کو آزمایا۔
15 تَب خُدا نے اُن لوگوں کو اُن کی مُنہ مانگی چیز تو دے دی،
لیکن ساتھ ہی اُن پر لاغر کرنے والی وَبا بھی نازل کر دی۔
16 وہ خیمہ گاہ میں مَوشہ پر
اَور اَہرونؔ پرجو یَاہوِہ کے لیٔے مخصُوص کئےگئے تھے، حَسد کرنے لگے۔
17 لہٰذا زمین پھٹی اَور داتنؔ کو نگل گئی؛
اَور ابیرامؔ کی جماعت کو کھا گئی۔
18 اَور اُن کے پیروکاروں کی جماعت کے درمیان آگ بھڑکی؛
اَور ایک شُعلے نے بدکار لوگوں کو بھسم کر دیا۔
19 کوہِ حورِبؔ میں اُنہُوں نے ایک بچھڑا بنایا
اَور ڈھالے ہُوئے بچھڑے کے بُت کی پرستش کی۔
20 اُنہُوں نے اَپنے جلالی خُدا کو
محض ایک گھاس کھانے والے بَیل کی شکل سے بدل دیا۔
21 اُنہُوں نے اُس خُدا کو فراموش کر دیا جِس نے اُنہیں نَجات بخشی تھی،
اَور جِس نے مِصر میں بڑے بڑے کام کئے تھے،
22 اَور حامؔ کی سرزمین میں عجائبات
اَور بحرِقُلزمؔ کے ساحِل پر مُہیب کارنامے اَنجام دئیے۔
23 چنانچہ خُدا نے اِرادہ کیا کہ وہ اُنہیں تباہ کر ڈالیں گے۔
اَور یہ ہو گیا ہوتا اگر خُدا کا برگُزیدہ مَوشہ
موقع پر شفاعت کرنے کھڑے نہ ہو جاتے کہ خُدا اَپنے غضب کو
روک دیں اَور اُنہیں تباہ نہ کریں۔
24 بعد میں اُنہُوں نے اُس دلپذیر مُلک کو حقیر جانا؛
اَور اُس کے وعدہ کا یقین نہ کیا۔
25 وہ اَپنے خیموں میں بُڑبُڑانے لگے
اَور یَاہوِہ کی اِطاعت سے مُنہ موڑ لیا۔
26 تَب یَاہوِہ نے ہاتھ اُٹھاکر قَسم کھائی اَور اُنہیں جتا دیا
کہ وہ اُنہیں بیابان میں ہی مٹّی میں مِلا دیں گے،
27 اَور اُن کی نَسلوں کو قوموں کے سامنے زیرِ کرکے
الگ الگ مُلکوں میں پراگندہ کر دیں گے۔
28 اُنہُوں نے پعورؔ کے بَعل* سے وابستگی پیدا کرلی
اَور بے جان بُتوں کو چڑھائی ہُوئی قُربانیوں کا گوشت کھانے لگے؛
29 اَپنی شرارت آمیز حرکتوں سے اُنہُوں نے یَاہوِہ کو ناراض کیا،
تو اُن کے درمیان وَبا پھیل گئی۔
30 تَب فِنحاسؔ اُٹھا اَور اُن کے درمیان آ جانے کی وجہ سے،
وَبا موقُوف ہو گئی،
31 یہ کام اُن کے حق میں پُشت در پُشت
ہمیشہ کے لیٔے راستبازی گُنا گیا۔
32 اُنہُوں نے مریبہؔ کے چشمہ کے پاس بھی یَاہوِہ کو غُصّہ دِلایا،
اَور اُن کی وجہ سے مَوشہ کو نُقصان پہُنچا؛
33 کیونکہ اُنہُوں نے خُدا کی رُوح کے خِلاف بغاوت کی،
اَور مَوشہ کے لبوں سے ناگوار الفاظ نکلے۔
34 جِن لوگوں کے متعلّق یَاہوِہ نے اُنہیں حُکم دیا تھا
اُن لوگوں کو اُنہُوں نے ہلاک نہیں کیا۔
35 بَلکہ وہ اُن قوموں† ہی سے مِل گیٔے
اَور اُن کے ضوابط اِختیار کر لیٔے۔
36 وہ اُن کے بُتوں کی پرستش کرنے لگے،
جو اُن کے لیٔے پھندا بَن گیٔے۔
37 اُنہُوں نے اَپنے بیٹے
اَور بیٹیوں کو شَیاطِین کے لیٔے قُربان کیا۔
38 اُنہُوں نے بے قُصُوروں کا خُون بہایا،
یعنی اَپنے بیٹوں اَور بیٹیوں کا خُون،
جنہیں اُنہُوں نے کنعانؔ کے بُتوں کے آگے قُربان کیا،
اَور مُلک اُن کے خُون سے ناپاک ہو گیا۔
39 وہ تو اَپنے ہی کاموں سے ناپاک ہو گئے؛
اَور اَپنے افعال سے زناکار ٹھہرے۔
40 اِس لیٔے یَاہوِہ کا قہر اَپنے لوگوں پر بھڑکا
اَور اُن کو اَپنی مِیراث سے نفرت ہو گئی۔
41 خُدا نے اُنہیں غَیر قوموں کے حوالہ کر دیا،
اَور اُن کے مُخالف اُن پر حُکومت کرنے لگے۔
42 اُن کے دُشمنوں نے اُن پر ظُلم ڈھائے
اَور اُنہیں اَپنا مطیع بنا لیا۔
43 کیٔی بار اُنہُوں نے اُنہیں چھُڑایا،
لیکن وہ بغاوت پر اُڑے رہے
اَور وہ اَپنی بدکاریوں کے باعث کمزور ہوتے چلے گیٔے۔
44 لیکن جَب خُدا نے اُن کی فریاد سُنی،
تَب اُنہُوں نے اُن کے دُکھ پر نظر کی؛
45 اُن کی خاطِر خُدا نے اَپنے عہد کو یاد فرمایا،
اَور اَپنی بڑی شفقت و مَحَبّت کے باعث اُن پر ترس کھایا۔
46 اَور جنہوں نے اُنہیں اسیر کر رکھا تھا
اُن کے دِل رحم سے بھر دئیے۔
47 اَے یَاہوِہ، ہمارے خُدا! ہمیں بچا لیں،
اَور ہمیں قوموں میں سے جمع کر لیں،
تاکہ ہم آپ کے پاک نام کا شُکر کریں،
اَور آپ کی سِتائش کرنے میں فخر محسُوس کریں۔
48 بنی اِسرائیل کے خُدا یَاہوِہ،
اَزل سے اَبد تک مُبارک ہوں۔
سَب لوگ کہیں، ”آمین،“
یَاہوِہ کی سِتائش کرو۔
* زبُور 106:28 پعورؔ کے بَعل بَعل نام کا معنی ”مالک“ اَور یہ نام اکثر پرانے عہدنامہ میں دُوسری قوموں کے معبُودوں کو دیا جاتا ہے † زبُور 106:35 قوموں بے دین لوگ جو خُدا کو نہیں جانتے۔