6
یَشعیاہ کی روانگی
1 جِس سال عُزّیاہؔ بادشاہ نے وفات پائی، مَیں نے خُداوؔند کو ایک بُلند و بالا تخت پر جلوہ افروز دیکھا اَور اُن کے قبا کے گھیر سے ہیکل معموُر ہو گئی۔ 2 اُس سے ذرا اُونچائی پر سرافیم فرشتے تھے جِن کے چھ چھ پر تھے۔ دو پروں سے اُنہُوں نے اَپنے چہرے چھُپا رکھے تھے، دو سے اَپنے پاؤں اَور دو پروں کی مدد سے وہ اُڑتے تھے۔ 3 اَور وہ ایک دُوسرے سے پُکار پُکار کر کہہ رہے تھے:
”قُدُّوس، قُدُّوس، قُدُّوس قادرمُطلق یَاہوِہ؛
ساری زمین اُس کے جلال سے معموُر ہے۔“
4 اُن کی آوازوں کے شور سے دروازوں کی چوکھٹیں اَور دہلیزیں ہل گئیں اَور ہیکل دھوئیں سے بھر گئی۔
5 ”میں چِلّا اُٹھا! مُجھ پر افسوس! میں تباہ ہو گیا! کیونکہ میرے ہونٹ ناپاک ہیں اَور مَیں ناپاک ہونٹوں والے لوگوں کے درمیان رہتا ہُوں اَور مَیں نے بادشاہ کو جو قادرمُطلق یَاہوِہ* ہے اَپنی آنکھوں سے دیکھاہے۔“
6 پھر اُن میں سے ایک سرافیم دست پناہ کی مدد سے مذبح پر سے ایک جلتا ہُوا اَنگارا اَپنے ہاتھ میں لیتے ہُوئے میری طرف اُڑ کر آیا۔ 7 اُس نے اُس سے میرے مُنہ کو چھُوا اَور کہا، ”دیکھ، اِس نے تیرے لبوں کو چھُوا ہے؛ تیری بدکاری دُور ہُوئی اَور تیرے گُناہ کا کفّارہ ہو گیا۔“
8 تَب مَیں نے خُداوؔند کو یہ کہتے ہُوئے سُنا، ”مَیں کسے بھیجوں اَور ہماری طرف سے کون جائے گا؟“
تَب مَیں نے عرض کیا، ”مَیں حاضِر ہُوں، مُجھے بھیج دو!“
9 اُنہُوں نے فرمایا، ”جاؤ اَور اِس قوم سے کہو:
” ’تُم سُنتے تو رہوگے لیکن سمجھوگے نہیں؛
دیکھتے رہوگے لیکن کبھی پہچان نہ پاؤگے۔‘
10 اِس قوم کے دِل پر چربی چھاگئی ہے؛
اَور وہ اُونچا سُننے لگے ہیں
اَور اُنہُوں نے اَپنی آنکھیں بند کر رکھی ہیں۔
اَیسا نہ ہو کہ اُن کی آنکھیں دیکھ لیں،
اَور اُن کے کان سُن لیں،
اَور اُن کے دِل سمجھ لیں،
اَور وہ میری طرف پھریں اَور مَیں اُنہیں شفا بخشوں۔“
11 پھر مَیں نے پُوچھا، ”اَے یَاہوِہ کب تک؟“
اَور اُنہُوں نے جَواب دیا:
”جَب تک شہر ویران نہ ہوں
اَور اُن میں کویٔی اِنسان بسنے والا نہ رہے،
جَب تک گھر خالی نہ ہو جایٔیں
اَور کھیت تباہ و برباد ہوکر نہ رہ جایٔیں،
12 جَب تک یَاہوِہ ہر شخص کو وہاں سے بہت دُور نہ کر دے
اَور زمین پُوری طرح ویران نہ ہو جائے۔
13 چاہے مُلک میں ایک دہائی حِصّہ لوگ باقی بچیں،
اُسے بھی ویران چھوڑ دیا جائے گا۔
لیکن جِس طرح بطم اَور بلُوط کے
درخت کٹنے کے بعد صِرف اُن کا ٹھُنٹھ باقی رہ جاتا ہے،
اُسی طرح اِسرائیل مُلک میں بچا ہُوا ٹھُنٹھ مُقدّس بیج کا کام دے گا۔“
* 6:5 قادرمُطلق یَاہوِہ عِبرانی میں یَاہوِہ سباؤتھ یعنی لشکروں کے یَاہوِہ