زبُور 101
داویؔد کا زبُور۔
1 مَیں آپ کی شفقت و مَحَبّت اَور اِنصاف کا نغمہ گاؤں گا؛
اَے یَاہوِہ، مَیں آپ کی حَمد کروں گا۔
2 میں بے عیب زندگی گُزارنے میں محتاط رہُوں گا،
آپ میرے پاس کب آئیں گے؟
اَپنے گھر میں میری روِش
ایک پاک دِل کے مُطابق ہوگی۔
3 میں ہر خباثت کو
نظر سے دُور رکھوں گا۔
بےایمان لوگوں کے اعمال سے مُجھے نفرت ہے؛
وہ مُجھ سے لپٹے نہ رہیں گے۔
4 کجرو دِل والے لوگ مُجھ سے بہت دُور رہیں گے؛
مُجھے بدی سے کویٔی سروکار نہ ہوگا۔
5 اگر کویٔی شخص درپردہ اَپنے ہمسایہ کی غیبت کرےگا،
تو میں اُسے خاموش کر دُوں گا؛
جِس کی نظر میں تکبُّر اَور دِل میں غُرور ہوگا،
اُسے میں برداشت نہ کروں گا۔
6 مُلک کے وفاداروں پر میری آنکھیں لگی رہیں گی،
تاکہ وہ میرے ساتھ رہیں؛
جِس کی روِش بے عیب ہے
وُہی میری خدمت کرےگا۔
7 کوئی بھی دغاباز
میرے گھر میں نہ رہے گا؛
اَور کویٔی دروغ گو
میرے رُوبرو کھڑا نہ ہوگا۔
8 میں ہر صُبح مُلک کے
سَب بدکاروں کو ہلاک کروں گا؛
تاکہ کویٔی بدکار
یَاہوِہ کے شہر میں باقی نہ رہے۔