زبُور 36
موسیقی ہدایت کار کے لیٔے۔ یَاہوِہ کے خادِم داویؔد کا زبُور۔
1 بدکار لوگوں کی بدی کے متعلّق
میرے دِل میں یہ خیال آتا ہے:
نہ ہی اُن کی آنکھوں میں
خُدا کا خوف ہے۔*
2 کیونکہ وہ خُود اَپنی نظر میں اَپنے آپ کو خُوش قِسمت سمجھتا ہے
کہ اُس کا گُناہ نہ تو فاش ہوگا اَور نہ مکرُوہ ہی سمجھا جائے گا۔
3 اُس کے مُنہ کا کلام بد اَور پُر فریب ہوتاہے؛
اَور وہ دانشمندی اَور نیکی سے دست بردار ہو چُکاہے۔
4 وہ اَپنے بِستر پر بھی بُرائی کے منصُوبے باندھتا ہے؛
اَور گُناہ آلُودہ راہ اِختیار کرتا ہے
اَور بدکاری سے باز نہیں آتا۔
5 اَے یَاہوِہ، آپ کی شفقت و مَحَبّت آسمان تک پہُنچتی ہے،
اَور آپ کی وفا شعاری فلک کو چھُوتی ہے۔
6 آپ کی راستبازی اُونچے پہاڑوں کی مانند ہے،
اَور آپ کا اِنصاف گہرے سمُندر کی طرح۔
اَے یَاہوِہ، آپ اِنسان اَور حَیوان دونوں کا مُحافظ ہیں۔
7 اَے خُدا! آپ کی لافانی مَحَبّت
کس قدر بیش قیمتی ہے!
کیونکہ اِنسانوں میں کیا اعلیٰ اَور کیا ادنیٰ،
سبھی آپ کے بازوؤں کے سایہ میں پناہ لیتے ہیں۔
8 وہ آپ کے گھر کی نِعمتوں سے فیضیاب ہوتے ہیں؛
اَور آپ اَپنی خُوشنودی کے دریا میں سے اُنہیں پِلاتے ہیں۔
9 کیونکہ زندگی کا چشمہ آپ کے پاس ہے؛
اَور آپ کے نُور کی بدولت ہم رَوشنی پاتے ہیں۔
10 اَپنے شناساؤں پر اَپنی شفقت و مَحَبّت،
اَور راست دِل والوں پر اَپنی راستبازی جاری رکھو۔
11 مغروُر مُجھ پر لات اُٹھانے نہ پایٔے،
نہ بدکار لوگوں کا ہاتھ مُجھے ہانکنے پایٔے۔
12 دیکھو، بدکار کیسے گِر پڑے۔
یُوں نیچے پھینکے گیٔے کہ اَب اُٹھ بھی نہیں پاتے۔
* زبُور 36:1 رُوم 3‏:18‏