32
مُوسیٰ کا نغمہ
1 اَے آسمانوں، کان لگاؤ کہ میں بولُوں؛
اَور اَے زمین! میرے مُنہ کی باتیں سُن۔
2 میری تعلیم مینہ کی مانند برسے،
اَور میری تقریر شبنم کی مانند ٹپکے،
جَیسے نئی گھاس پر پھوہار پڑتی ہے،
اَور نازک پَودوں پر بارش کی جھڑی۔
3 مَیں یَاہوِہ کے نام کا اعلان کروں گا۔
ہمارے خُدا کی عظمت کی تعظیم کرو!
4 وہ ہماری چٹّان ہیں، اُن کی صنعت کامل ہے،
کیونکہ اُن کی سَب راہیں اِنصاف والی ہیں۔
وہ وفادار خُدا ہیں جو بدی سے مُبرّا ہیں،
وہ راستباز اَور عادل ہیں۔
5 وہ یَاہوِہ کے ساتھ بداخلاقی سے پیش آئے یہ اُن کے فرزند نہیں؛
شرم کی بات ہے کہ وہ ایک کجرو اَور ٹیڑھی پُشت ہیں۔
6 اَے احمق اَور کم عقل قوم!
کیا تُم یَاہوِہ کو اِس طرح بدلہ دوگے؟
کیا وہ تمہارے باپ اَور تمہارے خالق نہیں،
جِس نے تُمہیں بنایا اَور تشکیل کیا؟
7 قدیم ایّام کو یاد کرو؛
اَور نَسل در نَسل گزرے زمانہ پر غور کرو۔
اَپنے باپ سے پُوچھو اَور وہ تُمہیں بتائیں گے،
اَور اَپنے بُزرگوں سے دریافت کرو تو وہ تُمہیں سمجھائیں گے۔
8 جَب خُداتعالیٰ نے قوموں کو اُن کی مِیراث بانٹی،
جَب اُنہُوں نے بنی آدمؔ کو جُدا کیا،
تَب اُنہُوں نے اِسرائیل کے بیٹوں کی تعداد کے مُطابق
مُختلف لوگوں کی سرحدیں مُقرّر کیں۔
9 کیونکہ یَاہوِہ کا حِصّہ اُن کے لوگ ہیں،
اَور یعقوب اُن کی مخصُوص مِیراث ہے۔
10 اُنہُوں نے اُسے بیابان میں،
بنجر اَور ہیبت ناک ویرانے میں پایا۔
اُنہُوں نے اُس کی حِفاظت کی اَور اُس کی خبر لی؛
اَور اَپنی آنکھ کی پتلی کی طرح اُسے محفوظ رکھّا۔
11 جَیسے عُقاب اَپنے گھونسلے کو ہلاتا ہے
اَور اَپنے بچّوں کے اُوپر منڈلاتا ہے،
اَور اُنہیں سنبھالنے کے لیٔے اَپنے بازو پھیلاتا ہے،
اَور اُنہیں اَپنے پروں پر اُٹھا لیتا ہے۔
12 صِرف یَاہوِہ ہی اُن کی رہبری کرتے رہے؛
اَور کویٔی غَیر معبُود اُن کے ساتھ نہ تھا۔
13 یَاہوِہ نے اُسے مُلک کی اُونچی جگہوں پر بِٹھایا
اَور کھیتوں کی پیداوار سے اُس کی ضیافت کی۔
یَاہوِہ نے اُس کی پرورش چٹّان کے شہد سے،
اَور چقماق کی چٹّان کے تیل سے،
14 ریوڑ اَور گلّے کے دہی اَور دُودھ سے
اَور برّوں اَور بکریوں کی چربی سے،
اَور باشانؔ کے بہترین مینڈھوں سے
اَور گندُم کے بہترین آٹے سے کی۔
اَور تُم نے لال رنگ والا بہترین انگوری شِیرہ پیا۔
15 یسُورُونؔ* موٹا ہوکر لات مارنے لگا؛
کھا پی کر وہ بھاری اَور چکنا ہو گیا۔
اَور اُس خُدا کو ترک کیا جِس نے اُسے بنایا
اَور اَپنے مُنجّی چٹّان کو خارج کیا۔
16 اُنہُوں نے اَپنے غَیر معبُودوں کے باعث اُسے غیرت دِلائی
اَور اَپنے مکرُوہ بُتوں سے اُنہیں غُصّہ دِلایا۔
17 اُنہُوں نے بدرُوحوں کے لیٔے قُربانی گذرانی جو برحق خُدا نہیں ہیں۔
بَلکہ وہ اَیسے معبُود ہیں جِن سے وہ ناواقِف تھے،
یعنی نئے معبُود جو حال ہی میں ظاہر ہویٔے،
اَور اَیسے معبُود جِن سے تمہارے آباؤاَجداد کبھی نہ ڈرے۔
18 تُم نے اُس چٹّان کو ترک کر دیا جِس نے تُمہیں پیدا کیا؛
تُم اُس خُدا کو بھُول گیٔے جِس نے تُمہیں خلق کیا۔
19 یَاہوِہ نے یہ دیکھا اَور اُنہیں ترک کر دیا
کیونکہ اُس کے بیٹوں اَور بیٹیوں نے اُنہیں غُصّہ دِلایا تھا۔
20 تَب یَاہوِہ نے فرمایا، ”میں اُن سے اَپنا مُنہ چھُپا لُوں گا،
اَور دیکھوں گا کہ اُن کا اَنجام کیا ہوگا؛
کیونکہ وہ ایک باغی پُشت ہیں،
اَیسا فرزند جو وفادار نہیں ہے۔
21 اُنہُوں نے مُجھے ایک اَیسی شَے سے غیرت دِلائی جو خُدا نہیں
اَور اَپنے نکمّے بُتوں سے مُجھے غُصّہ دِلایا۔
اَب مَیں تُمہیں اُن سے غیرت دِلاؤں گا جنہیں قوم کا درجہ حاصل نہیں؛
اَور ایک نادان قوم سے اُنہیں غُصّہ دِلاؤں گا۔
22 کیونکہ میرے غُصّہ کے باعث آگ بھڑک اُٹھی ہے،
جو عالمِ اَرواح کی تہہ تک جلتی جایٔےگی۔
وہ زمین اَور اُس کی فصلوں کو کھا جائے گی
اَور پہاڑوں کی بُنیادوں میں بھی آگ لگا دے گی۔
23 ”میں اُن پر آفتوں کا انبار لگا دُوں گا
اَور اَپنے سارے تیر اُن پر برسا دُوں گا۔
24 میں اُن کے خِلاف تباہ کُن قحط،
فنا کرنے والی بیماریاں اَور وَبا بھیجوں گا۔
میں اُن کے درمیان پھاڑ کھانے والے جنگلی جانور،
اَور زمین پر رینگنے والے زہریلے سانپوں کو بھیجوں گا۔
25 نوجوان مَرد، اَور نوجوان عورتیں،
دُودھ پیتے بچّے اَور پکے بال والے،
گھروں میں دہشت سے،
اَور گلیوں میں تلوار سے بے اَولاد ہوں گے۔
26 مَیں نے کہا کہ میں اُنہیں پراگندہ کروں گا
اَور نَوع اِنسان میں سے اُن کی یاد مٹا دُوں گا،
27 لیکن مُجھے دُشمن کے طعنے کا خوف تھا،
کہ کہیں رقیب غلط اَندیشہ لگا کر
یہ نہ کہنے لگیں، ’یَاہوِہ نے نہیں
بَلکہ ہمارے ہی ہاتھوں نے فتح دِلائی ہے۔‘ “
28 وہ ایک بے عقل قوم ہیں،
وہ سمجھ سے خالی ہیں۔
29 کاش کہ وہ عقلمند ہوتے اَور اِسے سمجھتے
اَور جانتے کہ اُن کا اَنجام کیا ہوگا!
30 بھلا یہ کیسے ممکن ہوتا کہ اُن کا ایک دُشمن ہزار کو،
اَور دو دُشمن دس ہزار کو کھدیڑ دیتے،
جَب تک بنی اِسرائیل کی چٹّان ہی اُنہیں دُشمنوں کے حوالہ نہ کرتی،
اَور یَاہوِہ ہی اُنہیں دُشمنوں سے شِکست نہ دِلاتے؟
31 کیونکہ دُشمنوں کی چٹّان ہماری چٹّان کی مانند نہیں ہے،
اِسے تو خُود ہمارے دُشمن بھی تسلیم کرتے ہیں۔
32 کیونکہ اُن کے تاکستان سدُومؔ
اَور عمورہؔ کے کھیتوں سے ہیں۔
اُن کے انگور زہریلے،
اَور اُن کے گُچّھے کڑوے ہیں۔
33 اُن کی مَے سانپوں کا زہر،
اَور کالے ناگوں کا جان لیوا زہر ہے۔
34 ”کیا یہ میرے گودام میں جمع نہیں ہے
اَور میرے خزانہ میں مُہر بند نہیں؟
35 اِنتقام لینا میرا کام ہے؛ بدلہ میں ہی دُوں گا۔
مُقرّر وقت پر اُن کا پاؤں پھسل جائے گا؛
اُن کی تباہی کا دِن نزدیک ہے
اَور اُن کی بربادی رفتار کے ساتھ اُن پر آ رہی ہے۔“
36 جَب یَاہوِہ دیکھیں گے کہ اُن کی قُوّت جاتی رہی
اَور کویٔی بھی باقی نہ بچا، نہ غُلام، نہ آزاد،
تو وہ اَپنے لوگوں کا اِنصاف کریں گے
اَور اَپنے خادِموں پر رحم کھائیں گے۔
37 اَور وہ کہیں گے: ”اَب اُن کے معبُود کہاں ہیں،
وہ چٹّان جِس میں اُنہُوں نے پناہ لی تھی،
38 وہ معبُود جو اُن کے قُربانیوں کی چربی کھاتے تھے
اَور اُن کی تپاون کی نذروں کی مَے پیتے تھے؟
وُہی تمہاری مدد کے لیٔے اُٹھیں!
اَور تُمہیں پناہ دیں!
39 ”لہٰذا اَب تُم غور سے دیکھ لو کہ میں ہی یَاہوِہ ہُوں!
میرے سِوا کویٔی اَور معبُود نہیں۔
میں ہی مارتا اَور مَیں ہی جِلاتا ہُوں
میں ہی زخمی کرتا اَور مَیں ہی شفا بخشتا ہُوں،
اَور میرے ہاتھ سے کویٔی نہیں چھُڑا سَکتا۔
40 میں ہی ہُوں جو آسمان کی طرف اَپنا ہاتھ اُٹھاکر قَسم کھاتا ہُوں:
یقیناً تا اَبد تک میں زندہ ہُوں،
41 جَب مَیں اَپنی چمکنے والی تلوار کو تیز کرکے
اِنصاف کرنے کے لیٔے اُسے اَپنے ہاتھ میں لُوں گا،
تو میں اَپنے رقیبوں سے اِنتقام لُوں گا
اَور مُجھ سے نفرت رکھنے والوں کو میں سزا دُوں گا۔
42 میں اَپنے تیروں کو خُون پلا کر
اَور تلوار کو مقتولوں اَور اسیروں کا خُون پلا کر،
اَور دُشمن رہنماؤں کے سَر کا،
گوشت کھِلا کر مدمست کر دُوں گا۔“
43 اَے قومو! یَاہوِہ کے لوگوں کے ساتھ خُوشی مناؤ،
کیونکہ وہ اَپنے خادِموں کے خُون کا اِنتقام لیں گے؛
اَور اَپنے دُشمنوں سے بدلہ لیں گے
اَور اَپنے مُلک اَور لوگوں کے لیٔے کفّارہ دیں گے۔
44 مَوشہ نے ہوشِیعؔ یعنی یہوشُعؔ بِن نُونؔ کے ساتھ آکر اِس نغمہ کے سَب الفاظ کو لوگوں کو سُنایا۔ 45 جَب مَوشہ یہ سَب الفاظ سارے اِسرائیلیوں کو سُنا چُکے 46 تَب مَوشہ نے اُن سے کہا، ”آج کے دِن مَیں نے تمہارے سامنے جِن باتوں کا اِنتباہ کے طور پر اعلان کیا ہے اُنہیں دِل میں رکھّو تاکہ تُم اَپنے بچّوں کو حُکم دے سکو کہ وہ اِس آئین کی تمام باتوں پر نہایت احتیاط کے ساتھ عَمل کرتے رہیں۔ 47 یہ تمہارے لیٔے فُضول باتیں نہیں بَلکہ تمہاری زندگی ہیں اَور اِن کے باعث اُس مُلک میں جِس پر قابض ہونے کے لیٔے تُم یردنؔ پار کر رہے ہو تمہاری عمر دراز ہوگی۔“
کوہِ نبوؔ پر مُوسیٰ کی وفات
48 اُسی دِن یَاہوِہ نے مَوشہ سے فرمایا، 49 ”تُم اِس کوہِ عباریمؔ پر چڑھ کر نبوؔ کی چوٹی پر جاؤ جو مُلک مُوآب میں یریحوؔ کے مقابل ہے اَور کنعانؔ کے مُلک کو دیکھ لے، جسے میں بنی اِسرائیل کو اُن کی مِیراث کے طور پر دے رہا ہُوں۔ 50 جَیسے تمہارا بھایٔی اَہرونؔ کوہِ ہُورؔ پر مَر گیا اَور اَپنے لوگوں میں جا مِلا، وَیسے ہی تُم بھی جِس پہاڑ پر چڑھوگے وہیں وفات پاؤگے اَور اَپنے آباؤاَجداد سے جا ملوگے۔ 51 اِس لیٔے کہ تُم دونوں نے صینؔ کے بیابان کے قادِسؔ میں مریبہؔ کے چشمہ کے پاس بنی اِسرائیل کے سامنے مُجھ سے دغابازی کی اَور تُم نے اِسرائیلیوں کے درمیان میری تقدیس کو برقرار نہیں رکھا۔ 52 اِس لیٔے تُم اُس مُلک کو صِرف دُور ہی سے دیکھ پاؤگے لیکن اُس میں داخل نہ ہو پاؤگے، جسے میں بنی اِسرائیل کو دے رہا ہُوں۔“
* 32:15 یسُورُونؔ یعنی راستباز، یہ اِسرائیل قوم ایک نام ہے دیکھئے یَشع 44‏:22؛ اِست 33‏:5؛ 26؛ 32‏:15‏