زبُور 145
حَمد کا نغمہ، داویؔد کا زبُور۔
1 میرے خُدا، آپ میرے بادشاہ ہیں۔ مَیں آپ کی تمجید کروں گا؛
میں ابدُالآباد آپ کے نام کی سِتائش کروں گا۔
2 میں ہر روز آپ کو مُبارک کہُوں گا
اَور ابدُالآباد آپ کے نام کی تمجید کروں گا۔
3 یَاہوِہ عظیم ہیں اَور بڑی سِتائش کے لائق ہیں؛
اُن کی عظمت ادراک سے باہر ہے۔
4 آپ کے کاموں کی تعریف اَور آپ کی قُدرت کا بَیان؛
پُشت در پُشت ہوتا رہے گا۔
5 وہ آپ کی جلالی شان و شوکت کا تذکرہ کریں گے،
اَور مَیں آپ کے عجِیب و غریب کاموں پر غور کروں گا۔
6 وہ آپ کے حیرت اَنگیز کاموں کی قُدرت کا ذِکر کریں گے،
اَور مَیں آپ کے عظیم کاموں کا اعلان کروں گا۔
7 وہ آپ کی بڑی مہربانیوں کا جَشن منائیں گے
اَور خُوشی سے آپ کی راستبازی کا نغمہ گائیں گے۔
8 یَاہوِہ رحیم و کریم ہیں،
قہر کرنے میں دھیمے اَور شفقت میں غنی ہیں۔
9 یَاہوِہ سَب پر مہربان ہیں؛
اَور اُن کا کرم اُن کی ساری مخلُوق پر ہے۔
10 اَے یَاہوِہ، آپ کی ساری مخلُوق آپ کی مدح سرائی کرےگی؛
اَور آپ کے مُقدّسین آپ کی تمجید کریں گے۔
11 وہ آپ کی بادشاہی کے جلال کا ذِکر
اَور آپ کی قُدرت کا بَیان کریں گے،
12 تاکہ سَب اِنسان آپ کے عظیم کاموں کو جانیں
اَور آپ کی بادشاہی کی جلالی شان و شوکت سے واقف ہو جائیں۔
13 آپ کی بادشاہی اَبدی بادشاہی ہے،
اَور آپ کی حُکومت پُشت در پُشت قائِم رہتی ہے۔
یَاہوِہ اَپنے سارے وعدے پُورے کرتے ہیں
اَور اَپنی تمام مخلُوق پر مہربان ہیں۔
14 یَاہوِہ سَب گرتے ہوؤں کو سنبھالتے ہیں
اَور سَب جھُکے ہوؤں کو اُٹھا کھڑا کرتے ہیں۔
15 سَب کی آنکھیں آپ کی طرف لگی رہتی ہیں،
اَور آپ اُنہیں وقت پر اُن کی خُوراک مہیا کرتے ہیں۔
16 تُم اَپنی مُٹّھی فیّاضی سے کھولتے ہو
اَور ہر جاندار کی خواہش پُوری کرتے ہو۔
17 یَاہوِہ اَپنی سَب راہوں میں صادق ہیں
اَور اَپنے تمام کاموں میں رحیم ہیں۔
18 یَاہوِہ اُن سَب کے قریب ہیں جو اُنہیں پُکارتے ہیں،
یعنی اُن سَب کے قریب، جو اُنہیں سچّے دِل سے پُکارتے ہیں۔
19 وہ اُن کی مُرادیں بر لاتے ہیں جو اُن کا خوف مانتے ہیں؛
وہ اُن کی فریاد سُنتے ہیں اَور اُنہیں بچاتے ہیں۔
20 یَاہوِہ اُن سَب کی حِفاظت کرتے ہیں، جو اُن سے مَحَبّت رکھتے ہیں،
لیکن وہ سَب بدکار لوگوں کو فنا کر دیں گے۔
21 میرے مُنہ سے یَاہوِہ کی سِتائش ہوگی۔
ہر مخلُوق ابدُالآباد
اُن کے پاک نام کی مدح سرائی کرے۔