24
1 جَب بِلعاؔم نے دیکھا کہ یَاہوِہ کی رضا یہی ہے کہ وہ اِسرائیل کو برکت دے تو اُس نے فالگیری دیکھنے کی پرانی عادت چھوڑکر اَپنا مُنہ بیابان کی طرف موڑا۔ 2 جَب بِلعاؔم نے نگاہ کی اَور دیکھا کہ بنی اِسرائیل قبیلہ بہ قبیلہ چھاؤنی ہیں تو خُدا کی رُوح اُس پر نازل ہُوئی 3 اَور اُس نے اَپنا پیغام بَیان کیا:
”بِلعاؔم بِن بعورؔ کی نبُوّت،
اُس کی الہامی تقریر جِس کی آنکھ رَوشن ہے،
4 بَلکہ یہ اُسی کی الہامی تقریر ہے جو خُدا کا کلام سُنتا ہے،
جو سَجدہ میں گرا ہُوا اَپنی بینا آنکھوں سے
قادرمُطلق کی رُویا دیکھتا ہے۔
5 ”اَے یعقوب تیرے خیمے
اَور اَے بنی اِسرائیل تمہاری قِیام گاہیں کیا ہی خُوبصورت ہیں!
6 ”وہ وادیوں کی طرح پھیلے ہویٔے ہیں،
گویا لبِ دریا کے باغیچے،
جو یَاہوِہ کے لگائے ہویٔے عُود کے درخت،
اَور دریاؤں کے کنارے کے دیودار۔
7 اُن کی نمدار شاخوں سے بوندیں ٹپکیں گی؛
اَور اُن کی جڑوں کو کثرت سے پانی ملے گا۔
”اُن کا بادشاہ اَگاگؔ سے بھی عظیم تر ہوگا؛
اَور اُن کی سلطنت عروج پایٔے گی۔
8 ”خُدا اُنہیں مِصر سے نکال لایا؛
اُن میں جنگلی سانڈ کی سِی طاقت ہے۔
وہ مُخالف قوموں کو کھا جاتے ہیں
اَور اُن کی ہڈّیوں کو چُورچُور کر دیتے ہیں؛
اَور اَپنے تیروں سے اُن کو چھید ڈالتے ہیں۔
9 وہ شیر کی طرح تاک لگا کر بیٹھ جاتے ہیں،
بَلکہ شیرنی کی طرح۔ اَب اُنہیں کون چھیڑے؟
”جو تُمہیں برکت دیں وہ برکت پائیں
اَورجو تُجھ پر لعنت کریں وہ ملعُون ہُوں!“
10 تَب بلقؔ کا غُصّہ بِلعاؔم پر بھڑکا۔ اُس نے اَپنے ہاتھ پر ہاتھ مارا اَور اُس سے کہا، ”مَیں نے تُجھے اَپنے دُشمنوں پر لعنت کرنے کے لیٔے بُلایا لیکن تینوں بار تُونے اُنہیں برکت پر برکت دی۔ 11 اَب تُو اِسی وقت رخصت ہو اَور اَپنے گھر چلا جا! مَیں نے کہاتھا کہ مَیں تُجھے فیّاضی سے صِلہ دُوں گا لیکن یَاہوِہ نے تُجھے اِس صِلہ سے محروم رکھا ہے۔“
12 بِلعاؔم نے بلقؔ کو جَواب دیا، ”کیا مَیں نے اُن قاصِدوں سے جنہیں تُونے میرے پاس بھیجا تھا یہ نہ کہاتھا، 13 ’اگر بلقؔ اَپنے محل میں جِتنا چاندی اَور سونا مُجھے دے تَب بھی میں اَپنی طرف سے بھلا یا بُرا کچھ بھی نہیں کر سَکتا۔ جو یَاہوِہ کے حُکم کے خِلاف ہو، بَلکہ جو کچھ یَاہوِہ کہیں گے میں وُہی کہُوں گا‘؟ 14 اَب مَیں اَپنی اُمّت کے پاس لَوٹ کر جاتا ہُوں لیکن دیکھ میں تُمہیں جتائے دیتا ہُوں کہ یہ لوگ آنے والے دِنوں میں تمہاری قوم کے ساتھ کیسا سلُوک کریں گے۔“
بِلعاؔم کی چوتھی نبُوّت
15 تَب اُس نے اَپنا پیغام بَیان کیا:
”بِلعاؔم بِن بعورؔ کی نبُوّت،
اُس کی نبُوّت جِس کی آنکھ رَوشن ہے،
16 بَلکہ یہ اُسی کی نبُوّت ہے جو خُدا کا کلام سُنتا ہے،
اَور خُداتعالیٰ کا عِرفان رکھتا ہے،
جو سَجدہ میں گرا ہُوا اَپنی بینا آنکھوں سے
قادرمُطلق کی رُویا دیکھتا ہے۔
17 ”میں اُسے دیکھوں گا، پر ابھی نہیں؛
وہ مُجھے نظر بھی آئے گا، پر نزدیک سے نہیں۔
یعقوب سے ایک ستارہ نکلے گا؛
اَور اِسرائیل میں سے ایک عصائے شاہی بُلند ہوگا۔
وہ مُوآب کی پیشانیوں کو
اَور شیتؔ کے سَب بیٹوں کی کھوپڑیوں کو کُچل دے گا۔
18 اِدُوم مغلُوب ہوگا؛
اَور اُس کا دُشمن، سِعِیؔر بھی مغلُوب ہوگا،
لیکن اِسرائیل تقویّت پاتا جائے گا۔
19 یعقوب کی نَسل میں سے ایک شہزادہ برپا ہوگا
جو شہر کے باقی بچے لوگوں کو تباہ کر ڈالے گا۔“
بِلعاؔم کی پانچویں نبُوّت
20 تَب بِلعاؔم نے عمالیقؔ کی طرف نگاہ کی اَور یہ پیغام بَیان کیا:
”عمالیقؔ قوموں میں اوّل تو تھا،
لیکن آخِرکار اُس کا اَنجام تباہی ہے۔“
بِلعاؔم کی چھٹویں نبُوّت
21 تَب اُس نے قینیوں کی طرف دیکھا اَور یہ پیغام بَیان کیا:
”تمہاری قِیام گاہ محفوظ ہے،
اَور تمہارا آشیانہ چٹّان میں بنا ہُواہے؛
22 پھر بھی اَے قینیو جَب اشُور تُمہیں اسیر کرےگا
تَب تُم تباہ ہو جاؤگے۔“
بِلعاؔم کی ساتویں نبُوّت
23 تَب اُس نے اَپنا پیغام جاری رکھا:
”ہائے افسوس! اگر خُدا کی مرضی نہ ہو تو کون زندہ بچے گا؟
24 کِتّیمؔ کے ساحِلوں سے جہاز آئیں گے؛
اَور وہ اشُور اَور عِبرؔ دونوں پر قبضہ کر لیں گے،
لیکن وہ بھی تباہ ہو جایٔیں گے۔“
25 تَب بِلعاؔم اُٹھ کر گھر لَوٹا اَور بلقؔ نے اَپنی راہ لی۔