16
صندُوق سے پہلے خدمت کرنا
1 تَب وہ خُدا کا صندُوق لے آئے اَور اُسے اُس خیمہ میں جو داویؔد نے اُس کے لیٔے کھڑا کیا تھا رکھ دیا اَور سوختنی نذریں اَور سلامتی کی نذریں خُدا کے حُضُور گذرانی۔ 2 اَور جَب داویؔد سوختنی نذریں اَور سلامتی کی نذریں چڑھا چُکے تو اُنہُوں نے قادرمُطلق یَاہوِہ* کے نام سے لوگوں کو برکت دی۔ 3 اَور پھر ہر اِسرائیلی مَرد اَور عورت کو ایک ایک روٹی، گوشت کا ایک ٹکڑا اَور کھجور کی ٹکیا اَور ایک کشمش کی ٹکیا تقسیم کی۔
4 اَور داویؔد نے لیویوں میں سے بعض کو یَاہوِہ کے صندُوق کے آگے مناجات کرنے، شُکر گزاری کرنے اَور یَاہوِہ اِسرائیل کے خُدا کی حَمد و ثنا کرنے کی خدمات پر مُقرّر کیا۔ 5 آسفؔ افسر اعلیٰ تھا۔ زکریاؔہ اُس کا نائب تھا۔ اُس کے بعد یعزی ایل،† شمیراموتؔ، یحی ایل، متّتیاہؔ، اِلیابؔ، بِنایاہؔ، عوبیدؔ اِدُوم اَور یعی ایل تھے۔ اُنہیں سِتار اَور بربط بجانے کی ذمّہ داری دی گئی اَور آسفؔ کا کام یہ تھا کہ وہ زور زور سے جھانجھ بجایا کرے۔ 6 اَور بِنایاہؔ اَور یحزی ایل کاہِنوں کی ذمّہ داری یہ تھی کہ وہ خُدا کے عہد کے صندُوق کے آگے دستور کے مُطابق نرسنگے بجایا کریں۔
7 پہلے اُسی دِن داویؔد نے آسفؔ اَور اُس کے ہم خدمت ساتھیوں کو ہدایت دی کہ وہ یَاہوِہ کی شُکر گُزاری کے لیٔے یہ زبُور گائیں:
8 یَاہوِہ کا شُکر بجا لاؤ۔ اُن کے نام سے دعا کرو؛
قوموں کو اُن کے کاموں کے بارے میں بتاؤ۔
9 اُن کی سِتائش میں گاؤ، اُن کی مدح سرائی کرو؛
اُن کے تمام حیرت اَنگیز کارناموں کا بَیان کرو۔
10 اُن کے پاک نام پر فخر کرو،
جو یَاہوِہ کے طالب ہیں اُن کے دِل شادمان ہوں۔
11 یَاہوِہ اَور اُن کی قُوّت کے طالب ہو؛
اَور ہمیشہ اُن کے دیدار کے خواہاں رہو۔
12 اُن کے حیرت اَنگیز کارناموں کو جو اُنہُوں نے اَنجام دئیے،
اُن کے معجزات کو اَور اُن کے سُنائے ہُوئے فیصلوں کو یاد کرو،
13 تُم جو اُن کے خادِم
اِسرائیل کی نَسل ہو، اَور تُم جو یعقوب کی اَولاد اَور اُن کے برگُزیدہ ہو!
14 وُہی یَاہوِہ، ہمارے خُدا ہیں؛
ساری دُنیا میں اُن ہی کے فیصلے رائج ہیں۔
15 وہ اَپنے عہد کو ہمیشہ یاد رکھتے ہیں،
یعنی اُس کلام کو جو اُنہُوں نے ہزار پُشتوں کے لیٔے فرمایاہے،
16 وہ عہد، جو اُنہُوں نے اَبراہامؔ سے باندھا،
اَور وہ قَسم، جو اُنہُوں نے اِصحاقؔ سے کھائی۔
17 اَور اُسی کو اُنہُوں نے یعقوب کے لیٔے قوانین،
اَور اِسرائیل کے لیٔے اَبدی عہد ٹھہرایا:
18 مَیں کنعانؔ کا مُلک تُمہیں دُوں گا
جو تمہارا قَطعہ، موروثی حِصّہ ہوگا۔
19 اُس وقت خُدا کے لوگ تعداد میں بہت کم تھے،
یعنی بالکُل تھوڑے اَور اُس مُلک میں پردیسی تھے،
20 وہ ایک قوم سے دُوسری قوم میں،
اَور ایک سلطنت سے دُوسری سلطنت میں پھرتے رہے۔
21 خُدا نے کسی آدمی کو اُن پر سِتم نہیں کرنے دیا؛
بَلکہ خُدا نے خُود بادشاہوں کو اُن کی خاطِر یہ تنبیہ دی:
22 کہ میرے ممسوحوں کو مت چھُونا؛
اَور میرے نبیوں کو کویٔی نُقصان مت پہُنچانا۔
23 اَے سَب اہلِ زمین! یَاہوِہ کے لیٔے گاؤ؛
روز بروز اُن کی نَجات کی بشارت دو۔
24 قوموں میں یَاہوِہ کے جلال کا ذِکر کرو،
اَور اُمّتوں میں اُن کے حیرت اَنگیز کارناموں کا بَیان کرو۔
25 کیونکہ یَاہوِہ عظیم ہیں اَور ہر سِتائش کے لائق ہیں؛
اَور سَب معبُودوں سے بڑھ کر تعظیم کے لائق ہیں۔
26 کیونکہ قوموں کے سَب معبُود محض بُت ہیں،
لیکن یَاہوِہ نے آسمانوں کو بنایا۔
27 شان و شوکت اُن کے سامنے ہیں؛
اَور قُدرت اَور شادمانی اُن کی حُضُوری میں ہیں۔
28 اَے قوموں کے قبیلو! یَاہوِہ کے لیٔے،
جلال اَور قُوّت یَاہوِہ ہی کے لیٔے مخصُوص کرو،
29 یَاہوِہ کے نام کی عظمت کو اُن ہی سے منسوب کرو۔
اُن کی حُضُوری میں اَپنے عطیات لے کر آؤ؛
پاکیزگی کی شوکت میں ہوکر یَاہوِہ کی عبادت کرو۔
30 اَے سَب اہلِ زمین، اُن کی حُضُوری میں کانپتے رہو!
دُنیا مضبُوطی سے قائِم ہے، اُسے سرکایا نہیں جا سَکتا۔
31 افلاک خُوش ہوں، اَور زمین شادمان ہو؛
وہ قوموں میں اعلان کریں کہ، ”یَاہوِہ سلطنت کرتے ہیں!“
32 سمُندر اَور اُس کی معموُری شور مچائے؛
میدان اَورجو کچھ اُن میں ہے، خُوشی منائے!
33 تَب جنگل کے سَب درخت گائیں گے،
وہ خُوشی سے یَاہوِہ کے حُضُور میں نعرے ماریں گے،
کیونکہ وہ دُنیا کی عدالت کرنے آ رہے ہیں۔
34 یَاہوِہ کا شُکر بجا لاؤ کیونکہ وہ بھلےہیں؛
اَور اُن کی شفقت اَبدی ہے۔
35 پُکار پُکار کر کہو کہ اَے مُنجّی خُدا، ”ہمیں بچا لیں؛
اَور قوموں میں سے جمع کر لیں اَور اُن سے ہمیں رِہائی عطا فرمائیں،
تاکہ ہم آپ کے پاک نام کا شُکر کریں،
اَور آپ کی سِتائش کرنے میں فخر محسُوس کریں۔“
36 بنی اِسرائیل کے خُدا یَاہوِہ،
اَزل سے اَبد تک مُبارک ہوں۔
سَب لوگ کہیں: ”آمین“ اَور ”یَاہوِہ کی سِتائش کرو۔“
37 اَور داویؔد نے آسفؔ اَور اُس کے ہم خدمت ساتھیوں کو یَاہوِہ کے عہد کے صندُوق کے آگے چھوڑا تاکہ وہ وہاں اَپنی اَپنی ذمّہ داریوں کے مُطابق روزانہ خدمت کیا کریں۔ 38 اَور اُس نے عوبیدؔ اِدُوم اَور اُس کے اڑسٹھ ساتھیوں کو بھی اُس کے ہمراہ خدمت کرنے کے لیٔے وہاں چھوڑا اَور عوبیدؔ اِدُوم بِن یدُوتونؔ اَور حوساہؔ کو دربان بنا دیا۔
39 اَور داویؔد نے صدُوقؔ کاہِنؔ اَور اُس کے ہم خدمت ساتھیوں کو گِبعونؔ میں اُونچے مقام پر یَاہوِہ کے مَسکن کے آگے چھوڑا، 40 تاکہ وہ اُن سارے آئین کے مُطابق جو یَاہوِہ کی طرف سے اِسرائیل کو دی گئی ہیں ہر صُبح اَور شام سوختنی نذر کی قُربانی کے مذبح پر یَاہوِہ کے لیٔے سوختنی نذریں گذرانیں۔ 41 اَور اُن کے ساتھ ہیمانؔ اَور یدُوتونؔ اَور باقی مُنتخب لوگ تھے جنہیں نام بنام گِنا گیا تھا تاکہ یَاہوِہ کا شُکر کریں، ”کیونکہ یَاہوِہ کی شفقت اَبدی ہے۔“ 42 ہیمانؔ اَور یدُوتونؔ کے ذمّہ نرسنگے اَور جھانجھ بجانا اَور خُدا کے لئے مُقدّس نغموں کے لیٔے دیگر ساز بجانا تھا۔ اَور یدُوتونؔ کے بیٹے پھاٹکوں پر تعینات تھے۔
43 تَب سَب لوگ اَپنے اَپنے گھر چلے گیٔے اَور داویؔد بھی گھر لَوٹے تاکہ اَپنے گھرانے کو برکت دیں۔
* 16:2 قادرمُطلق یَاہوِہ عِبرانی میں یَاہوِہ سباؤتھ یعنی لشکروں کے یَاہوِہ † 16:5 یعزی ایل یعنی یعی ایل