زبُور 109
موسیقی ہدایت کار کے لیٔے۔ داویؔد کا زبُور۔
1 اَے خُدا، آپ جِس کی میں سِتائش کرتا ہُوں،
خاموش نہ رہیں،
2 کیونکہ بدکار لوگ اَور دغاباز لوگوں نے
میرے خِلاف مُنہ کھولا ہے؛
اُن کی زبان سے میرے خِلاف جھُوٹی باتیں نکلی ہیں۔
3 وہ عداوت کی باتوں سے مُجھے گھیر لیتے ہیں؛
اَور بلاوجہ مُجھ سے لڑتے ہیں۔
4 میری مَحَبّت کے جَواب میں وہ مُجھ پر اِلزام لگاتے ہیں،
لیکن میرے مُنہ سے دعا ہی نکلتی ہے۔
5 اُنہُوں نے بھلائی کے عوض مُجھ سے بُرائی کی،
اَور میری مَحَبّت کا جَواب دُشمنی سے دیا۔
6 میرے دشمن کہتے ہیں آپ کسی بدکار کو اُس کے مقابل مُقرّر کر دیں؛
کویٔی مُدّعی ہی اُس کے داہنے ہاتھ کھڑا رہے۔
7 جَب اُس پر مُقدّمہ چلے تو وہ مُجرم قرار دیا جائے،
اَور اُس کی اَپنی دعائیں اُسے گُنہگار ٹھہرائیں۔
8 اُس کی عمر مُختصر ہو؛
اَور اُس کا عہدہ کویٔی اَور سنبھال لے۔
9 اُس کے بچّے یتیم ہو جایٔیں
اَور اُس کی بیوی بِیوہ ہو جائے۔
10 اُس کے بچّے آوارہ پھریں اَور بھیک مانگا کریں؛
اَور وہ اَپنے ویران مکانوں سے بھی نکال دئیے جایٔیں۔
11 قرض خواہ اُس کا سَب کچھ چھین لے؛
اَور بیگانے اُس کی محنت کا پھل لُوٹ لیں۔
12 کویٔی اُس کی طرف دستِ شفقت نہ بڑھائے
نہ اُس کے یتیم بچّوں پر ترس کھائے۔
13 اُس کی نَسل کاٹ ڈالی جائے،
اَور اگلی پُشت سے اُن کے نام مٹا دئیے جایٔیں۔
14 یَاہوِہ کے حُضُور میں اُس کے آباؤاَجداد کی بدکاری کا ذِکر ہوتا رہے؛
اَور اُس کی ماں کا گُناہ کبھی نہ مٹایا جائے۔
15 اُن کے گُناہ ہمیشہ یَاہوِہ کے سامنے رہیں،
تاکہ وہ زمین پر اُن کا ذِکر نابود کر دیں۔
16 کیونکہ اُس آدمی کے دِل میں ترس کرنے کا خیال کبھی نہ آیا،
بَلکہ وہ مفلسوں، مُحتاجوں اَور شکستہ دِل اِنسانوں کو ستایا کرتا
تاکہ وہ زندہ نہ رہیں۔
17 لعنت کرنا اُسے بہت پسند تھا،
کاش کہ وہ خُود لعنت کا شِکار ہو؛
برکت دینے میں وہ کویٔی خُوشی محسُوس نہ کرتا تھا۔
کاش کہ وہ خُود بھی برکت سے دُور رہے۔
18 اُس نے لعنت کو پوشاک کی مانند پہن رکھا تھا؛
اَور وہ اُس کے جِسم میں پانی کی مانند،
اَور اُس کی ہڈّیوں میں تیل کی مانند سما گئی تھی۔
19 کاش کہ وہ اُس کے لیٔے چوغہ کی مانند ہو جسے وہ اوڑھے رہے۔
اَور اُس پٹکے کی مانند جو سدا اُس کی کمر سے لپٹا رہے۔
20 مُجھ پر اِلزام لگانے والوں اَور میری بُرائی کرنے والوں کو،
یَاہوِہ کی طرف سے یہی بدلہ ملے۔
21 لیکن آپ اَے یَاہوِہ قادر،
اَپنے نام کی خاطِر مُجھ پر اِحسَان کریں؛
اَور اَپنی شفقت و مَحَبّت کی خوبی کے مُطابق مُجھے رِہائی بخشیں۔
22 کیونکہ مَیں غریب اَور مُحتاج ہُوں،
اَور میرا دِل میرے پہلو میں زخمی ہو چُکاہے۔
23 میں شام کے سایہ کی مانند ڈھل رہا ہُوں؛
اَور ٹِڈّی کی مانند اُڑا دیا گیا ہُوں۔
24 فاقہ کرتے کرتے میرے گھُٹنے کمزور ہو گئے؛
میرے جِسم میں چربی نہیں اَور وہ سُوکھ کر رہ گیا ہے۔
25 میں اَپنے مُخالفوں کے نزدیک لعنت کا باعث ٹھہرا ہُوں؛
جَب وہ مُجھے دیکھتے ہیں تو اَپنے سَر ہلاتے ہیں۔
26 اَے یَاہوِہ، میرے خُدا! میری مدد کریں؛
اَور اَپنی لافانی مَحَبّت کے مُطابق مُجھے بچا لیں۔
27 تاکہ میرے دُشمن جان لیں کہ اِس میں آپ کا ہاتھ ہے،
اَور آپ ہی نے اَے یَاہوِہ، یہ کیا ہے۔
28 وہ لعنت کرتے ہیں لیکن آپ برکت دیں گے؛
جَب وہ حملہ کریں تو پشیمان ہوں گے،
لیکن آپ کا خادِم شادمان ہوگا۔
29 میرے مُخالف رُسوائی سے مُلبّس ہوں گے،
اَور شرمندگی کو جُبّہ کی طرح اوڑھے رہیں گے۔
30 میں اَپنے مُنہ سے یَاہوِہ کی بڑی تعریف کروں گا؛
اَور بڑے اِجتماع میں اُن کی حَمد کروں گا۔
31 کیونکہ یَاہوِہ مظلوموں کے داہنے ہاتھ کھڑے رہتے ہیں،
تاکہ سزا کا حُکم نافذ کرنے والوں سے اُن کی جان کو بچا سکے۔